ભારતના 10 વર્ષની મુદતના બેન્ચમાર્ક બોન્ડની યીલ્ડ સોમવારે 0.13 ટકા ઘટીને 8.16 ટકા થઈ હતી. સેન્ટિમેન્ટમાં ખરાબીને કારણે ઊભરતાં બજારોની કરન્સી અને વૈશ્વિક શેરબજારોમાં ઘટાડો નોંધાયો હતો. ક્રૂડના ભાવમાં પણ ઘટાડો ચાલુ રહ્યો છે. નવેમ્બરથી ઇરાન પર ક્રૂડની નિકાસનો પ્રતિબંધ અમલી બનવાથી પુરવઠામાં ઘટાડાનો અંદાજ છે. બ્રેન્ટ ક્રૂડનો ભાવ બેરલ દીઠ 77.22 ડોલરની આસપાસ હતો. ઉલ્લેખનીય છે કે, ભારતીય અર્થતંત્રએ એપ્રિલ-જૂન ક્વાર્ટરમાં 8.2 ટકાની પ્રોત્સાહક વૃદ્ધિ દર્શાવી છે. જોકે, રેટિંગ એજન્સી મૂડીઝના જણાવ્યા અનુસાર ચલણના ઘટાડાથી રૂપિયામાં આવક મેળવતી અને ડોલરમાં ઋણ ધરાવતી કંપનીઓ પર દબાણ વધવાનો અંદાજ છે.